Skive bliver hjem for et af Danmarks største batterier

Skive er måske ikke kendt som landets tech-hovedstad – men det kan meget vel ændre sig. Ved udgangen af 2025 slår GreenLab dørene op til et af Danmarks største batterilagre: Et 44 MWh stort energilager, der kan suge strømmen fra vind og sol, når det blæser og skinner, og spytte den ud igen, når forbruget topper.

Bag projektet står GreenLab i samarbejde med Eurowind Energy og BOS Power, og batteriet skal kobles direkte på områdets hybrid-energipark, hvor knap 85 megawatt vind og sol i forvejen leverer grøn energi i rå mængder.

Hvorfor er batteriet vigtigt?

Fordi strøm fra vind og sol aldrig kommer i pæne, jævne portioner. Det nye batteri bliver et slags energimæssigt støddæmpersystem, der kan udglatte udsvingene:

Når vinden raser: Batteriet fyldes op.

Når industrien i GreenLab trykker speederen i bund: Batteriet leverer.

Når hele landet tænder elkedlerne kl. 21: Batteriet aflaster elnettet.

Det betyder mindre spild af grøn strøm og mere stabilitet i det nationale energisystem. For virksomhederne i GreenLab betyder det også mulighed for at flytte elforbrug væk fra dyre spidsbelastningsperioder – en slags “peak shaving”, der gør elregningen mindre og produktionen grønnere.

En testplads for fremtidens energisystem

GreenLab kalder selv byggeriet et tegn på, at de udvikler fremtidens energiinfrastruktur. Som GreenLabs CEO Thomas Helsgaun siger i en udtalelse:

– Vi er med til at forme fremtidens energi. Det gør vores interne system mere effektivt og skaber reel værdi for både virksomhederne i industriparken og den grønne omstilling som helhed.

Projektet understreger samtidig GreenLabs rolle som testplatform for grøn teknologi – et sted, hvor energilagring, fleksibelt forbrug og industrielle processer smelter sammen til en prototype på et grønt, intelligent energisystem.

GreenLab er en grøn industripark i Skive, hvor virksomheder arbejder med vedvarende energi, Power-to-X, biogas, elektrolyse, energilagring og andre grønne teknologier. De har tidligere indgået aftale med virksomheden Rondo Energy om at bygge et 100 MWh stenbatteri.

Skive bliver hjem for et af Danmarks største batterier