Tysk solpanel laver brint uden strøm

Grøn brint har længe lydt som en af de store nøgler til den grønne omstilling. Problemet er bare, at nøglen ofte har været dyr, besværlig og pakket ind i tung infrastruktur. Normalt kræver grøn brint først solpaneler, der laver strøm, og derefter en elektrolyse-enhed, der bruger strømmen til at spalte vand til brint og ilt. Det er teknisk muligt, men ikke ligefrem simpelt – og bestemt ikke billigt.

Nu vil tyske Photreon, der er udsprunget af Karlsruhe Institute of Technology, gøre processen markant mere direkte. På Hannover Messe viste selskabet et nyt fotoreaktor-panel på én kvadratmeter, der kan producere brint ved hjælp af kun vand og sollys. Ingen strøm. Ingen traditionel elektrolyse. Ingen afhængighed af elnettet.

– Vi undgår omvejen via elektrisk drevet elektrolyse og producerer kemisk energi fra sollys og vand, siger medstifter Paul Kant.

Brint direkte fra solen

Teknologien bygger på fotokatalyse, hvor særlige lysfølsomme materialer absorberer energi fra solen og bruger den til direkte at spalte vandmolekyler i brint og ilt. Ideen er til at forstå: I stedet for først at lave strøm og derefter bruge strømmen til at lave brint, forsøger Photreon at lade panelet lave brinten direkte.

Det betyder ikke, at der snart står en brintmaskine på altanen. Men det kan få betydning for den energi, der ligger bag de produkter, vi køber. Særligt brancher som fødevareproduktion, metalbearbejdning og specialkemi bruger i dag energiintensive processer, hvor grøn brint kan blive et vigtigt alternativ til fossile brændsler.

Kan placeres dér, hvor brinten skal bruges

Den store pointe er ikke bare, at teknologien kan lave brint. Det er, at den kan gøre det lokalt. Photron peger selv på mellemstore virksomheder, der vil dække en del af deres fremtidige brintbehov på egen matrikel, samt store solrige områder, hvor panelerne kan sættes op som egentlige brintfarme. Fordi systemet ikke kræver tilslutning til elnet eller en eksisterende brintinfrastruktur, kan det i teorien bruges steder, hvor grøn brint ellers har været for dyrt eller logistisk besværligt.

– På steder uden forbindelse til elnet eller brintnetværk åbner vores teknologi nye muligheder for lokal produktion, siger medstifter Maren Cordts.

Stadig langt fra tankstationen

Der er dog god grund til at holde begejstringen i snor. Photreon har vist en prototype på én kvadratmeter, ikke et færdigt industriprodukt, der allerede kan konkurrere med dagens løsninger i stor skala. Alligevel er ideen værd at holde øje med. Hvis brint skal blive mere end en dyr klimadrøm for tung industri, skal produktionen være billigere, enklere og tættere på dem, der faktisk skal bruge den.

Photreons paneler angriber netop det problem. Ikke ved at gøre brintbilen relevant igen, men ved at gøre grøn brint mere praktisk dér, hvor batterier ikke altid er svaret.

Tysk solpanel laver brint uden strøm