Elbilister går i strømfælde: Den dyre fejl sker hver eneste aften

Marts blev den dyreste marts for strøm siden energikrisen. Og det kan især mærkes hos elbilister, der lader bilen derhjemme på det forkerte tidspunkt.

Den gennemsnitlige rene elpris landede på 0,73 kroner pr. kWh i marts. Men bag gennemsnittet gemmer der sig store forskelle. I de dyreste aftentimer kostede strømmen i snit 1,26 kroner pr. kWh, mens den i de billigste timer midt på dagen var helt nede på 0,29 kroner.

Det betyder, at en helt almindelig opladning på 30 kWh kan koste omkring fire gange så meget, hvis bilen lader i de dyreste timer i stedet for de billigste. For mange elbilister er det derfor ikke bare elprisen i sig selv, der er problemet. Det er vanen med at sætte bilen til opladning, så snart man kommer hjem.

– Udviklingen i energipriserne gør at elforbrugerne i endnu højere grad end tidligere selv kan påvirke, hvordan deres elregning ser ud. Lader du eksempelvis elbilen op hjemme i carporten i den dyreste periode, betaler du knap 38 kroner (ekskl. moms) for 30 kWh for den rene elpris, mens du kan nøjes med at betale knap 9 kroner for samme opladning, hvis du sørger for at lade på det billigste tidspunkt, siger Mads Brøgger, direktør i Norlys’ energiforretning.

De højere priser hænger blandt andet sammen med uro i Mellemøsten, som har presset olie- og gaspriserne op. Det smitter af på elmarkedet, når vind og sol ikke kan dække hele behovet.

– Situation i Mellemøsten understreger, hvor afgørende det er, at vi som samfund formår at udbygge den vedvarende energiproduktion og finder fornuftige lagringsmetoder som eksempelvis batterier, når der produceres mere billig strøm, end vi har behov for. Det vil nedbringe vores afhængighed af olie og gas og i sidste ende gøre det billigere for forbrugerne, siger Mads Brøgger.

Der er dog udsigt til billigere strøm i de kommende måneder, når produktionen fra solenergi stiger, og det samlede elforbrug falder.

Elbilister går i strømfælde: Den dyre fejl sker hver eneste aften