Bygger gigantisk “stikkontakt” midt ude i havet

Kina har placeret en rekordstor omformerstation mere end 70 kilometer fra kysten ud for Guangdong-provinsen. Den enorme platform skal fungere som et elektrisk knudepunkt for havvindmølleparkerne i området. Her samles strømmen, omformes til højspændt jævnstrøm og sendes gennem undersøiske kabler ind til elnettet på fastlandet.

Ifølge den kinesiske myndighed SASAC er det verdens første havbaserede omformerstation med en spænding på 500 kilovolt og en transmissionskapacitet på 2.000 megawatt.

Når anlægget sættes i kommerciel drift, ventes det at kunne levere omkring seks milliarder kilowatt-timer strøm om året til storbyregionen omkring Guangdong, Hongkong og Macao. Det svarer til knap 60 procent af de danske husholdningers samlede årlige elforbrug.

Syv etager og 25.000 ton

Stationens øverste del er en syv etager høj stålkonstruktion på 85,5 gange 82,5 meter. Den vejer omkring 25.000 ton og hviler på et yderligere 17.000 ton tungt fundament, som er fastgjort til havbunden med otte pæle.

Konstruktionen var for tung til at blive løftet på plads af kinesiske installationsskibe. I stedet blev den fragtet ud på et halvt nedsænket specialskib og langsomt sejlet ind over fundamentet ved hjælp af tidevand og dynamisk positionering. Der var blot 15 centimeters afstand til fundamentet på hver side under manøvren. Selve placeringen tog knap syv timer.

Anlægget er bygget til at modstå tyfoner, kraftige bølger, havstrømme, saltvand og tæt tåge.

Kina vurderer, at strømmen fra projektet årligt kan reducere CO2-udledningen med næsten fem millioner ton. Tallet kommer dog fra de kinesiske myndigheder, og den reelle besparelse vil blandt andet afhænge af, hvilken type elproduktion vindkraften erstatter.

Stationen er endnu ikke i fuld drift. De sidste søkabler og forbindelser mellem anlægget og elnettet skal først færdiggøres og testes.

Bygger gigantisk “stikkontakt” midt ude i havet