Elbiler i Danmark gemmer nu strøm nok til at ændre elnettet

Elbilerne ruller ind på de danske veje i rekordtempo. Men det er ikke kun antallet af biler, der vokser. Det gør deres samlede batterikapacitet også – og den udvikling kan vise sig at være langt vigtigere, end de fleste bilkøbere tænker over.

Ved udgangen af 2024 rummede danske elbiler tilsammen 26 gigawatt-timer strøm. Et år senere er tallet steget til 41,8 gigawatt-timer. Det svarer til en stigning på 60,4 procent på blot ét år. Det er ikke bare en teknisk detalje. Det er i praksis et gigantisk, mobilt energilager – parkeret i indkørsler, carporte og på villaveje over hele landet.

Et kæmpe batteri – spredt over hele Danmark

Ifølge Mobility Denmark vokser potentialet i takt med, at elbilerne bliver flere og får større batterier.

“Der ligger et stort potentiale i elbilernes samlede batterikapacitet, fordi den både kan aflaste de enkelte forbrugere og elnettet som helhed, hvis den rette teknologi implementeres. Potentialet vokser i takt med kapacitetsstigningen. Vi havde forudset at kapaciteten ville passere 40 gigawatt-timer inden årets udgang, og det er vores vurderingen at udviklingen vil fortsætte i højt tempo,” siger Allan Skytte Christensen, cheføkonom i Mobility Denmark.

41,8 gigawatt-timer er ikke et lille tal. Det er i praksis et energilager, der kan spille en rolle i hele Danmarks strømforsyning – hvis vi begynder at bruge det aktivt.

Nøglen hedder V2G

Teknologien, der kan gøre elbilerne til aktive medspillere i energisystemet, kaldes Vehicle-to-Grid – ofte forkortet V2G. Kort fortalt betyder det, at bilen ikke kun kan lade strøm ind. Den kan også sende strøm tilbage.

Med tovejsopladning kan elbilen levere energi tilbage til elnettet, når belastningen er høj – for eksempel på kolde vinteraftener, hvor både varmepumper, komfurer og fjernsyn kører på fuld kraft. Omvendt kan bilen lade op, når strømmen er billig og der er rigeligt med vind- og solenergi. Resultatet? Et mere stabilt elnet – og potentielt lavere elregning for bilejeren.

“Der er enorme muligheder i tovejsopladning, både når det gælder om at skabe et mere stabilt elnet i Danmark og for den enkelte husstand. Elbilernes batterier repræsenterer en stor, uudnyttet ressource, og derfor giver det god mening at undersøge, hvordan V2G-løsninger kan implementeres bredere herhjemme. Der er naturligvis meget, der skal afklares og tages højde for, og vi forventer ikke, at processen bliver uden bump på vejen, men gevinsterne er tilsvarende store,” siger Allan Skytte Christensen.

Potentialet er stort – men ikke gratis

Virkeligheden er nemlig kompleks. Der skal investeres i ladestandere, der understøtter tovejsopladning. Netselskaber og energiselskaber skal have systemer, der kan håndtere tusindvis af biler som små kraftværker. Og bilproducenterne skal åbne for, at batterierne kan bruges aktivt uden at garantien ryger.

For dig som forbruger er spørgsmålet derfor ikke kun, hvor langt bilen kan køre på en opladning. Det kan i stigende grad blive: Kan den også tjene penge – eller spare dig penge – når den holder stille?

Elbiler i Danmark gemmer nu strøm nok til at ændre elnettet